Motoris skiet verkeersbeampte in AlbertonArgieffoto (Foto: glukan/Pixabay) ŉ 30-jarige beampte van die Gautengse verkeerspolisie sterk in die hospitaal aan ná ŉ motoris hom twee keer geskiet het. Sello Maremane, woordvoerder van die verkeerspolisie, het gesê die voorval het Vrydagoggend in Alberton, by Corner Ringweg en Voortrekkerstraat, plaasgevind. ŉ Motoris in ŉ rooi Audi het versuim om by ŉ rooi verkeerslig stil te hou en die beampte het hom voorgekeer. “Die motoris het in daardie stadium besluit om ŉ wettige opdrag te verontagsaam en het die beampte geskiet en weggejaag.” Die beampte is tans in ŉ stabiele toestand in die hospitaal. Die Gautengse verkeerspolisie het die voorval veroordeel en doen ŉ beroep op beamptes om bedagsaam te wees tydens die uitvoer van hul pligte. Die polisie ondersoek ŉ saak van poging tot moord.